KOMISIJOS SPRENDIMAS
2008 m. sausio 10 d.
dėl leidimo teikti į rinką ryžių gėrimus, į kuriuos įdėta fitosterolių (fitostenolių), kaip naują maisto produktą pagal Europos Parlamento ir Tarybos reglamentą (EB) Nr. 258/97
(Pranešta dokumentu Nr. C(2008) 6)
(Tik tekstai suomių ir švedų kalbomis yra autentiški)
(2008/36/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2004 m. spalio 12 d. bendrovė Teriaka Ltd. Paulig Group pateikė kompetentingoms Suomijos valdžios institucijoms prašymą leisti teikti į rinką ryžių gėrimus, į kuriuos įdėta fitosterolių, kaip naują maisto produktą arba naują maisto komponentą.
(2)
2005 m. sausio 12 d. kompetentinga Suomijos maisto kontrolės tarnyba pateikė pirminio įvertinimo ataskaitą. Šioje ataskaitoje daroma išvada, kad ryžių gėrimus, į kuriuos įdėta fitosterolių, saugu vartoti maistui.
(3)
2005 m. sausio 31 d. Komisija išsiuntė pirminio įvertinimo ataskaitą visoms valstybėms narėms.
(4)
Per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį, remiantis tos dalies nuostata, buvo pateikti pagrįsti prieštaravimai dėl šio produkto pateikimo į rinką.
(5)
Todėl 2005 m. spalio 28 d. konsultuotasi su Europos maisto saugos tarnyba (EMST).
(6)
2006 m. vasario 15 d. EMST priėmė dokumentą „Dietinių produktų, mitybos ir alergijos mokslininkų grupės nuomonė dėl Komisijos paklausimo, susijusio su prašymu teikti į rinką ryžių gėrimus, į kuriuos įdėta fitosterolių, kaip naują maisto produktą“.
(7)
Šiame dokumente padaryta išvada, kad nėra pagrindo manyti, jog ryžių gėrimai, į kuriuos įdėta fitosterolių (fitostanolių), gali padidinti perteklinio fitosterolių vartojimo riziką.
(8)
Remiantis moksliniu vertinimu nustatyta, kad ryžių gėrimai, į kuriuos įdėta fitosterolių (fitostanolių), atitinka Reglamento (EB) Nr. 258/97 3 straipsnio 1 dalyje nustatytus kriterijus.
(9)
2004 m. kovo 31 d. Komisijos reglamentu (EB) Nr. 608/2004 dėl maisto produktų ir maisto ingredientų, į kuriuos įdėta fitosterolių, fitosterolio esterių, fitostanolių ir (arba) fitostanolio esterių, ženklinimo (2) užtikrinama, kad vartotojai gaus reikiamos informacijos pernelyg dideliam papildomų fitosterolių vartojimui išvengti.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede nurodyti ryžių gėrimai, į kuriuos įdėta fitosterolių (fitostanolių), gali būti teikiami į Bendrijos rinką kaip naujas maisto produktas.
2 straipsnis
1. 1 straipsnyje minėti ryžių gėrimai teikiami taip, kad juos būtų galima lengvai dalyti į porcijas, kuriose būtų arba ne daugiau kaip 3 g (jei vartojama 1 porcija per dieną), arba ne daugiau kaip 1 g (jei vartojamos 3 porcijos per dieną) įdėtų fitosterolių (fitostanolių).
2. Į ryžių gėrimų tarą įdėtų fitosterolių (fitostenolių) kiekis neviršija 3 g.
3 straipsnis
Šis sprendimas skirtas Teriaka Ltd., Siirakuja 3, 01490 Vanta, Suomija.
Priimta Briuselyje, 2008 m. sausio 10 d.